Siemens Gamesa fyrer 400 medarbejdere på landsplan. Denne gang går fabrikken i Aalborg fri.

Det er under fire måneder siden vindmølleproducenten Siemens Gamesa fyrede 400 ansatte fra sin fabrik i Aalborg. Nu sender virksomheden endnu engang fyresedler ud til 400 medarbejdere på landsplan, men denne gang går fabrikken i Aalborg fri. - Det er selvfølgelig rigtig trist, at så mange skal fyrres fra virksomheden igen, men det er en god nyhed for os i Aalborg, at vi går fri. Vi er meget lettet, siger fælles tillidsmand hos Siemens Gamesa, Thomas Fischer. Det er derimod en trist nyhed for Siemens i Brande, som står med de fleste af fyringerne. Hvor mange der på nuværende tidspunkt har fået en fyreseddel er fortsat uvist. Det eneste der står fast, er at de ansatte i Aalborg ikke modtager en fyreseddel denne gang. Det er tredje gang i 2017 Siemens fyrer medarbejdere i Danmark. Tidligere på året lukkede virksomheden vingefabrikken i Engesvang og senere blev nøglen drejet i afdelingen i Aalborg.